次韻漕使陳公題萊公祠堂
作者：釋德洪
朝代：宋

paragraphs: 萊公少年日，逸氣生雲泉。
定策清東宫，天子爲矍然。
奇豪不世出，獲一以當千。
親征功第一，尚記破虜年。
想見和易姿，垂柳春風前。
我公嗣前列，剛特才亦全。
方持使者節，眉宇秀而淵。
高樓獨自登，愛公能補天。
高情弔陳迹，妙語吐新篇。
如風行水上，渙然成漪漣。
乃心在王室，何時朝日邊。
正坐霖雨手，豐年自留連。
何必羨遺像，公自當濟川。